
I. ASPECTE CONTEXTUALE

În ciuda recomandărilor organismelor internaționale pentru drepturile omului, inclusiv ale reprezentantului OSCE pentru libertatea mass-media, incriminarea calomniei și insultei este prezentă în legislaţia penală în trei sferturi din statele OSCE. Închisoarea reprezintă o sancţiune posibilă în majoritatea cazurilor; alte tipuri de sancțiuni includ amenzi și, mai rar, muncă corectivă și pierderea anumitor drepturi politice. 

Majoritatea statelor OSCE care au abrogat legile penale privind defăimarea sunt țări situate în Europa de Est și Asia Centrală.

Nouă state OSCE (Andorra, Bulgaria, Franţa, Germania, Italia, Monaco, Olanda, Portugalia, Turcia) sancționează cu precădere defăimarea dacă victima este persoană publică, o încălcare clară a standardelor internaționale. Aproape toate aceste ţări sunt situate în Europa de Vest. Alte 15 state prevăd răspunderea penală pentru diferite forme de insultă împotriva funcționarilor publici, de obicei în legătură cu exercitarea funcției oficiale.

În pofida contradicției evidente cu pilonii democrației privind controlul public şi responsabilitatea, aproape jumătate din statele OSCE oferă protecție specială reputației și onoarei șefului statului. 

Frecvent, sancțiunile pentru insultă sau calomnie la adresa şefului statului sunt mult mai severe, mai ales în Europa de Vest și de Nord, în statele cu monarhii, și în Asia Centrală. Turcia se pronunță pentru folosirea extraordinară a dreptului penal pentru pedepsirea celor care aduc critici președintelui, jurnaliști și cetățeni deopotrivă.

Cel puțin 14 state participante la OSCE au legi penale care interzic insulta la adresa statului: Austria, Belarus, Croația, Germania, Italia, Fosta Republică Iugoslavă a Macedoniei, Muntenegru, Polonia, Portugalia, San Marino, Serbia, Slovenia, Spania și Turcia. 

Cu excepția Italiei, Spaniei și Fostei Republici Iugoslave a Macedoniei, pedeapsa cu închisoarea reprezintă o posibilă sacţiune în toate cazurile. Aceste dispoziții se contrazic în mod clar cu principiile stabilite de organismele internaționale pentru drepturile omului. 

Legile penale care interzic insulta şi calomnia în legătură cu simbolurile de stat sunt destul de comune în regiunea OSCE, deși, frecvent, este dificil de diferențiat între profanarea fizică și defăimarea verbală sau scrisă, aceasta din urmă fiind mult mai des întâlnită în spaţiul mediatic. 

Sancţiunea o reprezintă, de regulă,  închisoarea, iar termenul poate fi destul de lung (până la cinci ani în Germania). Alte 16 state interzic în mod explicit insulta la adresa statului si organismelor naţionale precum parlament şi guvern.

Există prevederi speciale referitoare la insultă şi calomnie la adresa şefilor de stat străini în legislaţia a 18 state OSCE. Majoritatea statelor care oferă protecție șefilor de stat străini extind acest lucru şi la alți oficiali străini, cum ar fi ambasadorii.


Diverse organisme europene și internaționale pentru drepturile omului, inclusiv instanţe judecătorești internaționale și regionale care au mandat în domeniul protecției drepturilor omului, au criticat impunerea de sancțiuni penale în cazurile de defăimare. Această critică îşi are temei în teama că sancțiunile penale, în comparație cu căile civile de atac, au un potențial mai mare să genereze un efect de demotivare a mass-mediei și, în ansamblu, de reducere a gradului libertății de exprimare.


În plus, sancţiunile penale pentru insultă sau calomnie la adresa unor oficialităţi, predispun, în mod particular, la abuz, prin descurajarea oponenţilor şi criticilor.

Monitorizarea acestui domeniu de către grupurile interesate de libertatea presei indică faptul că, la nivel global, sancţiunile penale pentru insultă şi calomnie sunt utilizate ca represalii împotriva jurnaliștilor care desfăşoară investigații incomode.

Comitetul ONU pentru Drepturile Omului a afirmat că toate statele "ar trebui să ia în considerare dezincriminarea defăimării și, în orice caz, aplicarea legii penale ar trebui să fie consimțită doar în cele mai grave cazuri, iar închisoarea trebuie eliminată din rândul sancţiunilor.

Curtea Europeană a Drepturilor Omului (CEDO) nu a exclus în mod explicit posibilitatea de a menține sancţiunile penale privind defăimarea. Cu toate acestea, a criticat aplicarea acestor sancţiuni în numeroase situaţii. Curtea a sugerat ca, în mod ocazional, impunerea unei sancţiuni penale poate fi suficientă în cazul în care se constată o cale de atac disproporționată și, prin urmare, o încălcare a articolului 10 din Convenția Europeană a Drepturilor Omului (CEDO).
II. INSULTA ŞI CALOMNIA ÎN LEGISLAŢIA UNOR STATE MEMBRE U.E.


 AUSTRIA

Codul penal austriac (Strafgesetzbuch) prevede următoarele infracțiuni:

Defăimarea (art.111): Acuzând pe cineva de lipsă de onoare, comportament dezonorant sau comportament ofensiv față de bunele moravuri, situaţie care dăunează reputaţiei persoanei respective sau care determină dispreţul publicului. 

Pedeapsa este șase luni de închisoare sau o amendă echivalentă a 720 ​​de zile de închisoare.

Pentru defăimarea comisă prin imprimare, difuzare "sau prin orice alt mijloc prin care se face conținutul defăimător accesibil unui public mai larg", pedeapsa posibilă este de până la un an de închisoare și o amendă de până la 760 de zile închisoare.

Insulta (art.115): insultarea, ridiculizarea, maltratarea fizică sau amenințarea unei persoane cu maltratare fizică în prezenţa a cel puțin trei persoane. 

Pedeapsa este de până la trei luni de închisoare sau o amendă de până la 180 de zile de închisoare.

Calomnia (art. 297): Acuzarea falsă și în cunoştinţă a unei alte persoane de neîndeplinirea unei îndatoriri oficiale în așa fel încât să determine pericolul punerii sub acuzare a persoanei în cauză. Pedeapsa este de până la un an de închisoare sau o amendă de până la 720 de zile de închisoare. Cu toate acestea, în cazul în care acuzația se referă la un act criminal care este pedepsit cu peste un an de închisoare, pedeapsa este închisoarea de la șase luni la cinci ani.


Denigrarea în mod public și într-o manieră plină de ură a Republicii Austria sau al unuia dintre statele federale constituie o infracțiune în temeiul art. 248 alineatul (1) din Codul penal austriac.


Pedeapsa este de până la un an de închisoare sau o amendă de până la 720 de zile de închisoare.


Insultarea sau defăimarea drapelului federal austriac sau a unui drapel de stat austriac, afișat la un eveniment public sau a unei embleme naționale sau imnului de stat este infracțiune conform art. 248 (2). Pedeapsa este de până la șase luni de închisoare sau o amendă de până la 360 de zile de închisoare.

În plus, art. 116 din Codul penal prevede că dispozițiile penale privind defăimarea și insulta se aplică și expresiilor defăimătoare adresate parlamentelor naționale sau de stat, armatei sau instituţiilor guvernamentale.

De asemenea, Codul penal, art. 317, prevede că insultarea, disprețuirea sau denigrarea în alt mod a drapelului sau simbolurilor unui stat străin sau ale unui organism interguvernamental reprezintă infracțiune, iar pedeapsa este de până la șase luni de închisoare sau o amendă de până la 360 de zile închisoare.


BULGARIA


Codul penal bulgar
 prevede următoarele infracțiuni:

Insulta (art. 146): constă în a spune sau a face ceva degradant pentru onoarea și demnitatea unei persoane în prezența acesteia. Pedeapsa este amenda de la 1.000 BNG (511 EUR) la 3.000 BGN (1533 EUR).

Pedeapsa pentru o insultă comisă în mod public sau prin intermediul unor materiale tipărite (articolul 148 alineatul (1)) este mărită la amendă de la 3.000 BGN (1522 EUR) la 10.000 BGN (5112 EUR).


Calomnia (art.147): Dezvăluirea publică a unui fapt rușinos despre cineva sau atribuirea unei infracţiuni acelei persoane. Pedeapsa este amendă de la 3.000 BGN (1533 EUR) la 7.000 BGN (3578 EUR). 

Pedeapsa pentru calomnia comisă în mod public sau prin intermediul materialelor tipărite (art.148 alin. (1)) se majorează la amendă cuprinsă între 5.000 BGN (2556 EUR)  şi 15.000 BGN (7670 EUR).

În mai multe cazuri de defăimare care implică jurnaliști, instanțele bulgare au aplicat art. 78a din Codul penal, care, în anumite condiții, permite înlocuirea amenzii penale cu amendă administrativă între 1.000 BGN (511 EUR) și 5.000 BGN (2556 EUR). Art. 78a permite, de asemenea, instanțelor să interzică inculpatului dreptul de a exercita o anumită profesie.

Potrivit art. 148 din Codul penal bulgar, atunci când insulta sau calomnia sunt îndreptate împotriva unui funcționar public în timpul sau în legătură cu îndeplinirea atribuțiilor sau funcțiilor sale, sancțiunea pentru insultă este majorată la amendă de la 3.000 BGN (1533 EUR) la 10.000 BGN (5112 EUR), iar pedeapsa pentru calomnie este majorată la amendă de la 5000 BGN (2556 EUR)  la 15.000 BGN (7670 EUR).

Defăimarea stemei, drapelului sau imnului Republicii Bulgaria este infracțiune conform art. 108 (2). Pedeapsa este de până la doi ani de închisoare sau amendă de până la 3.000 BGN (1533 EUR).

Incriminarea se aplică, de asemenea, pentru defăimarea drapelului sau imnului Uniunii Europene.

CEHIA


În cuprinsul noului Cod penal ceh
, intrat în vigoare în anul 2009, se regăsesc prevederi referitoare la defăimare. 


Defăimarea (art. 184) este definită drept comunicarea unor informații false cu privire la o persoană care pot periclita serios respectul de care se bucură acea persoană în rândul concetățenilor săi, cu precădere în mediul profesional şi care îi pot afecta viaţa de familie sau îi pot dăuna în alt mod.

Infracţiunea se pedepsește cu închisoare de până la un an sau cu amendă.

Când defăimarea este comisă prin mijloace audio-video sau în mediul virtual aflate la dispoziția publicului, pedeapsa maximă este mărită la închisoare de până la doi ani. De asemenea, persoanei vinovate îi poate fi interzisă exercitarea unei anumite profesii.

De asemenea, în conformitate cu Codul penal, art. 355, defăimarea publică a unei națiuni, a simbolurilor naţionale, a oricărui grup de persoane pe criterii bazate pe rasă, etnie, naționalitate, opinie politică, religie se pedepsește cu închisoare de până la doi ani. 

Dacă actul se realizează prin intermediul presei, filmului, radioului, televiziunii, rețelelor informatice accesibile publicului, pedeapsa este închisoarea de până la trei ani.

CROAŢIA

Codul penal
 reglementează trei forme de infracțiuni în legătură cu onoarea persoanelor.

Insulta (art. 147) este definită ca fiind insultarea unei alte persoane. Pedeapsa este o amendă până la 90 de zile de închisoare.

Umilirea (art. 148) este definită ca prezentarea sau diseminarea unor fapte despre o persoană în fața unei terțe părți care poate dăuna onoarei sau reputației persoanei respective. 


Sancțiunea este o amendă de până la 180 de zile de închisoare.

Art. 148a Răspunderea penală pentru insultă şi umilire este exclusă în cazul în care conținutul ofensator a fost diseminat în cursul activității jurnalistice sau dacă aceste declarații au fost difuzate în interes public sau din alte motive justificabile, inclusiv științifice, literare și artistice.

Defăimarea (art. 149) este definită ca prezentarea sau difuzarea cu bună știință a unor fapte false despre o persoană în fața unei terțe părți care ar putea dăuna onoarei sau reputaţiei respectivei persoane.


Pedeapsa este o amendă de până la 360 de zile de închisoare.


Dacă vreuna dintre aceste infracțiuni este comisă prin intermediul presei, televiziunii, radioului, sistemului  informatic sau în cadrul unei întruniri publice sau într-un alt mod accesibil unui număr mare de persoane, sancțiunile sunt majorate la amenzi de 180, 360 și 500 de zile de închisoare pentru insultă, umilire şi, respectiv, defăimare.

De asemenea, potrivit art. 151, partea vătămată poate solicita publicarea hotărârii judecătoreşti. Dacă este posibil, Curtea va ordona ca hotărârea să fie publicată în acelaşi mediu în care a fost comisă infracțiunea.


Potrivit art. 150, toate cazurile privind infracţiunile de insultă, umilire şi defăimare, se judecă în şedinţă secretă.
DANEMARCA

Infracțiunea relevantă din Codul penal danez
, art. 267 privind defăimarea, este definită ca fiind "Violarea onoarei unei persoane prin cuvinte sau comportament ofensatoare sau prin formularea sau răspândirea unor acuzații la adresa acesteia care să determine pierderea respectului concetățenilor săi".

Pedeapsa pentru actele prevăzute în acest articol este amendă sau închisoare de până la 4 luni.

Art. 268 stipulează că defăimarea comisă cu rea-credință sau în cazurile în care infractorul avea cel puțin un motiv întemeiat să considere că informația era falsă, pedeapsa posibilă crește la un termen de închisoare de până la doi ani. 

Art. 269 ​​prevede o exceptare de la răspunderea penală dacă actul prevăzut la art. 267 implică o acuzaţie valabilă, bazată pe fapte, iar "emitentul afirmației cu bună-credință a fost obligat să vorbească sau a acționat în mod legal pentru protejarea interesului public evident sau a interesului personal al lui sau al altora".

Conform art. 270, chiar declarațiile adevărate pot atrage răspunderea penală conform art. 267 dacă sunt considerare a fi ofensatoare în mod gratuit.

Art. 121 prevede ca infracţiune prejudiciul adus unui funcţionar public prin insultă, limbaj abuziv sau alte cuvinte sau gesturi jignitoare în timpul în care acesta îşi execită atribuţiile de serviciu. Pedeapsa este amendă sau închisoare de până la șase luni.

Sancțiunile penale pentru defăimare sunt dublate dacă sunt comise împotriva regelui danez sau şefului guvernului, potrivit art. 115. Astfel, infractorii pot fi pedepsiţi cu până la patru ani de închisoare. Dacă victime sunt regina, regina-mamă sau moștenitorul tronului, pedeapsa este majorată cu 50% (ceea ce corespunde până la trei ani de închisoare).

Art.110d Sancțiunea penală pentru defăimare este dublată dacă este comisă împotriva unui șef de stat străin sau șefului unei misiuni diplomatice, aceasta corespunde închisorii de până la patru ani.

Art.110e Insulta publică la adresa unui stat străin, drapel sau alt simbol recunoscut sau drapelul Organizației Națiunilor Unite sau al Consiliului European se pedepseşte cu amendă sau închisoare de până la doi ani.

Conform art. 140, batjocorirea religiei sau credinţei unei persoane este infracțiune şi se pedepsește cu închisoare de până la patru luni.
ESTONIA

Insultarea reprezentantului autorității de stat (Codul penal
, art. 275).

(1) Insulta unui reprezentant al autorității de stat din domeniul protecției şi ordinii publice în legătură cu executarea îndatoririlor de serviciu, se pedepseşte cu amendă de până la 300 de unități sau cu închisoare. 

(2) Același act, dacă este comis de o persoană juridică, se pedepsește cu amendă de până la 3200 EUR.


Defăimarea reprezentantului autorității de stat (art. 2751)

(1) Defăimarea unui reprezentant al autorității de stat în legătură cu îndeplinirea atribuțiilor sale oficiale se pedepsește cu amendă sau închisoare de până la doi ani. 

(2) Același act, dacă este comis de către o persoană juridică, se pedepsește cu amendă.

Defăimarea simbolurilor oficiale (art. 245)


(1) O persoană care rupe, distruge, sau aduce atingere într-un alt mod steagul estonian, stemei naționale sau oricărui simbol oficial al Republicii Estonia sau defaimă imnul național, se pedepsește cu amendă sau până la un an de închisoare.

(2) Același act, dacă este comis de o persoană juridică, este pedepsit cu amendă.

Defăimarea și insultarea persoanelor care se bucură de imunitate internațională (art. 247)

(1) Defăimarea sau insultarea unei persoane care beneficiază de imunitate internațională sau a unui membru de familie a acesteia, se sancţionează cu amendă sau închisoare de până la doi ani.


(2) Același act, dacă este comis de o persoană juridică, se pedepsește cu amendă.

Defăimarea simbolurilor oficiale ale statului străin sau ale organizației internaționale (art. 249)

(1) O persoană care rupe, distruge, sau aduce atingere într-un alt mod drapelului  naţional, stemei naționale sau oricărui alt simbol oficial al unui stat străin sau ale unei organizații internaționale sau defăimă imnul național al unui stat străin, este pedepsită cu amendă sau închisoare de până la un an.

(2) Același act, dacă este comis de o persoană juridică, se sancţionează cu amendă.
FINLANDA

Codul penal finlandez
 stabilește următoarele infracțiuni:

Defăimarea (art. 24 (9)): Defăimarea este definită ca fiind răspândirea de informaţii false sau o insinuare falsă la adresa unei persoane, care determină daune sau suferinţă persoanei în cauză sau îi atrage dispreţul unei terţe persoane."

Defăimarea se pedepsește doar cu amendă.


Defăimarea în formă agravată (art. 24 (10)): este definită ca un act de defăimare care provoacă "suferințe considerabile sau daune semnificative".

Pedeapsa este amendă sau închisoare de până la doi ani.

Potrivit art. 24 (12) procurorul nu se sesizează din oficiu, cu excepția cazului în care partea vătămată a depus plângere. Cu toate acestea, procurorul general se poate sesiza din oficiu dacă infracţiunea a avut loc în spaţiul mediatic şi a implicat un interes public.

FRANŢA

Legea privind libertatea presei
 din 29 iulie 1881 stabilește următoarele delicte sau infracţiuni.

Art. 23  Va fi pedepsit în calitate de complice al unei acțiuni criminale calificate, cel care, prin discursuri, scandări sau amenințări făcute în locuri publice sau întruniri sau prin înscrisuri, desene, gravuri, picturi, embleme, imagini sau orice alt mijloc de diseminare, aduce prejudicii de imagine şi provoacă daune unei persoane. 

Defăimarea (art. 32), definită ca orice acuzație sau atribuire a unui fapt unei persoane care determină afectarea onoarei persoanei în cauză.


Defăimarea împotriva persoanelor prin unul din mijloacele prevăzute la articolul 23 va fi pedepsită cu amendă de 12 000 de euro.


Defăimarea prin aceleași mijloace împotriva unei persoane sau a unui grup de persoane pe motiv de origine sau apartenență sau non-apartenență la un anumit grup etnic, națiune, rasă sau religie va fi pedepsită cu închisoare de un an și o amendă de 45000 de euro sau doar una dintre aceste două sancțiuni.


Va fi sancţionată cu sancţiunile prevăzute în paragraful precedent defăimarea comisă prin aceleași mijloace la adresa unei persoane sau unui grup de persoane pe motiv de sex, orientare sexuală sau identitate de sex sau handicap.


Codul penal francez
 stabilește, de asemenea, două contravenții în legătură cu defăimarea.


Art. R621-1 sancționează defăimarea non-publică față de o persoană cu amendă de gradul I. 

Art. R621-2 pedepsește, de asemenea, o insultă neprovocată, non-publică cu amendă de gradul I.


Urmărirea penală are loc doar la sesizarea părţii vătămate.

Art. 433-5-1 din Codul penal sancţionează defăimarea simbolurilor naţionale în cadrul unei demonstrații organizată sau autorizată de autoritățile publice cu o amendă de 7.500 de euro, iar în cazul în care a fost savârşită ca acţiune de grup, cu amendă de 7.500 de euro și șase luni de închisoare.


Insulta la adresa ambasadorilor sau altor reprezentanți oficiali ai unor ţări străine aflaţi în Franța se sancţionează cu amendă de până la 45 000 EUR (Legea din 29 iulie 1881 privind Libertatea presei art. 37).

GERMANIA


Codul penal german prevede următoarele trei tipuri de infracţiuni în legătură cu defăimarea:

Insulta (art. 185) se pedepsește cu până la un an de închisoare (doi ani dacă este comisă sub forma unui atac) sau printr-o amendă.

Defăimarea (art. 186) este definită ca afirmarea sau difuzarea unui fapt legat de o persoană care poate afecta imaginea publică a acesteia. 

Se pedepsește cu amendă sau cu închisoare de până la un an.


În cazul în care actul are loc în mod public sau prin diseminarea unor materiale scrise, pedeapsa poate fi de până la doi ani de închisoare.

Calomnia (art. 187) constă într-o declarație defăimătoare despre care făptuitorul are cunoştinţă că este falsă şi care vizează distrugerea reputației unei persoane sau care îi poate afecta credibilitatea.

Pedeapsa este o amendă sau închisoare de până la doi ani.

Dacă  fapta este comisă în mod public sau prin intermediul mass media, pedeapsa aplicată poate fi de până la cinci ani de închisoare.


Conform art. 188 din codul penal, defăimarea unei persoane implicate în viaţa politică, în mod public sau prin mijloacele de informare în masă, într-un mod care să afecteze activitatea publică a acesteia, se consideră infracțiune. Pedeapsa este închisoarea de la trei luni la cinci ani. 

Calomnia în aceleași condiții poate atrage o sancţiune cu închisoarea de la șase luni până la cinci ani.


Defăimarea președintelui german în mod public sau prin intermediul mass-media este infracțiune conform art. 90 din codul penal, sancţionabilă cu închisoare de la trei luni la cinci ani.


Pedeapsa poate fi atenuată în cazuri mai puțin grave, dar minimul pedepsei va fi crescut la șase luni de închisoare dacă defăimarea a fost un act intenționat și a avut drept scop să dăuneze reputației președintelui sau, în mod intenţionat, a venit în sprijinul unor acţiuni îndreptate împotriva ordinii constituţionale a Republicii Federale Germania.

În plus, instanța poate decide să interzică făptuitorului exercitarea profesiei și să-i suspende anumite drepturi civile, inclusiv dreptul de a deține o funcţie publică, de a-şi exprima votul sau de a candida în alegeri publice (articolul 92a).

ITALIA

Codul penal italian
 prevede următoarele infracțiuni:

Defăimarea (art. 595): este definită ca fiind prejudicierea reputației unei persoane prin comunicarea terţilor a unor informaţii referitoare la aceasta în absenţa persoanei în cauză.

Pedeapsa este o amendă de până la un an. 

În cazul în care actul de insultă sau defăimare constă în afirmarea unui fapt specific, pedeapsa cu închisoarea este mărită la doi ani sau amendă în cuantum de 2 065 EUR. 

Dacă este comisă public sau prin intermediul mass-media, pedeapsa este o amendă de minim 516 de euro sau închisoare de la șase luni la trei ani. Penalitățile sunt, de asemenea, majorate dacă declarația defăimătoare este îndreptată spre o instituţie politică, organ administrativ sau judiciar sau un reprezentant al acestora.

Defăimarea este, de asemenea, considerată o infracțiune în temeiul Legii presei nr. 47/1948.


Potrivit art. 13 din această lege, defăimarea comisă de către un organ de presă este pedepsită cu amendă  sau închisoare de la unu la şase ani.

Infracțiunea de defăimare a onoarei sau prestigiului președintelui Italiei constituie  infracțiune în temeiul art. 278 din Codul penal.


Pedeapsa este închisoarea de la unu la cinci ani.


Defăimarea Republicii Italiene, a adunării legislative, a guvernului, a Curtii Constituționale sau a altor instanțe și a forțelor armate este incriminată în temeiul art. 290 din Codul penal.


Sancțiunea este amendă de la 1.000 EUR la 5.000 EUR.


Defăimarea națiunii italiene este o crimă în temeiul art. 291 din Codul penal. 
Pedeapsa este o amendă de la 1.000 EUR la 5.000 EUR.

Insultarea sau deteriorarea drapelului sau a altei embleme a statului este un act criminal în temeiul art. 292. 


Sancțiunea este amendă de la 1.000 EUR la 5.000 EUR sau de la 5.000 EUR la 10.000 EUR dacă fapta este comisă la o sărbătoare publică sau la o ceremonie oficială. 

MAREA BRITANIE

Legislaţia britanică nu incriminează insulta şi calomnia.


Infracţiunea de denigrare în Anglia și Țara Galilor a fost pe deplin abolită de Legea medicilor legişti din anul 2009.


Defăimarea nu este considerată infracțiune în Scoția.

OLANDA

Codul penal olandez
 prevede următoarele dispoziții relevante:

Insulta (art. 261  (1)) este definită ca prejudicierea intenționată a onoarei sau reputaţiei unei persoane prin afirmarea unui aspect particular cu scopul de a face public acest fapt.


Pedeapsa este o amendă de gradul al treilea sau închisoare de până la șase luni.

Calomnia (art. 261 (2)) este un act de defăimare comis prin intermediul unor înscrisuri sau imagini, accesibile publicului. 

Se pedepsește cu amendă de gradul al treilea sau  închisoare timp de până la un an.

Nu se aplică răspunderea penală pentru insultă sau calomnie dacă actul a fost necesar pentru a apăra interesele vinovatului sau ale altor persoane sau infractorul a crezut cu bună-credință că afirmația era adevărată și era de interes public (art. 261 (3)).

Defăimarea în formă agravantă (art. 262) este un act de insultă sau calomnie în care infractorul are cunoştinţă că declarația sau afirmația în cauză este falsă. 

Pedeapsa este o amendă de gradul al patrulea sau închisoare de până la doi ani. În plus, o condamnare pentru defăimare în formă agravantă poate duce la pierderea unor drepturi civile. 

Distribuirea de materiale cu conţinut defăimător (articolul 271):


Orice persoană care distribuie, afișează public, difuzează sau postează materiale scrise sau imagini ale căror conținuturi sunt insultătoare sau, cu privire la o persoană decedată, şi dacă știe sau are motive serioase să suspecteze că acele conţinuturi sunt defăimătoare, este pasibilă de amendă de gradul al doilea sau de închisoare de până la trei luni.


Art. 267 din Codul penal prevede că pentru infracţiunile în temeiul art. 261 - 266 (defăimare, calomnie, calomnie intenționată, insultă) termenul maxim pentru pedeapsa cu închisoarea  poate fi crescut cu o treime dacă au fost comise împotriva:

1. unei autorităţi, organism sau o instituție publică;

2. unui funcționar public în legătură cu exercitarea legală a funcției sale; sau


3. șefului sau unui membru al guvernului unui stat prieten.

Defăimarea șefului statului

Defăimarea la adresa monarhului și a familiei regale (lèse-majesté) este infracțiune în conformitate cu art. 111 şi se pedepsește cu o amendă de gradul al patrulea sau cu închisoare de până la cinci ani.


POLONIA

Codul penal polonez
 prevede următoarele infracțiuni:

Defăimarea (art. 212): Defăimarea este definită ca imputarea unei alte persoane, unui grup de persoane, unei instituții sau organizații, un comportament sau o caracteristică care pot să îi discrediteze în fața opiniei publice.


Pedeapsa pentru defăimare este o amendă sau restrângerea libertăţii.

Insulta (art. 216): constă în insultarea unei alte persoane în prezența sau în absența acesteia, dar cu intenția ca persoana insultată să aibă cunoştinţă de insultă.


Infracţiunea se sancţionează cu o amendă sau restrângerea libertăţii.

Pentru ambele infracțiuni, pedeapsa este mai strictă dacă este comisă prin intermediul mass-media. În astfel de cazuri, pedeapsa poate fi amendă, restrângerea libertății sau închisoare de până la un an. 

Potrivit art. 215, partea învinuită poate, de asemenea, să solicite publicarea hotărârii instanței.

Insultarea unui funcționar public sau a unei persoane chemate să îl asiste în cursul sau în legătură cu îndeplinirea obligațiilor oficiale constituie infracțiune în temeiul art. 226 (1) din Codul penal.


Pedeapsa este o amendă, restrângerea libertății sau închisoare până la un an.


Insultarea publică a președintelui Poloniei este infracțiune în temeiul art. 135 alin. (2) din codul penal.


Pedeapsa este închisoarea de până la trei ani.

Insultarea publică a națiunii sau a Republicii Polone este infracțiune în temeiul art. 133. Pedeapsa este închisoarea de până la trei ani.

Defăimarea publică, distrugerea sau îndepărtarea unui simbol al statului, cum ar fi steagul polonez, este infracțiune conform art. 137 (1). Pedeapsa este o amendă, restrângerea libertății sau închisoare de până la un an.

SPANIA


Codul penal
 spaniol, reformat în anul 2015, prevede ca infracţiuni contra demnităţii: calomnia şi insulta.

Art. 205 - Calomnia este o infracţiune care se produce atunci când unei persoane i se impută, în mod fals şi în cunoştinţă de cauză, comiterea unui delict. Pedeapsa generală pentru această infracţiune este de la şase la douăsprezece luni de amendă, iar în cazuri mai grave, când este comisă prin intermediul mijloacelor media, se poate ajunge şi la pedeapsa cu închisoare de la şase luni la doi ani sau amendă de la douăsprezece la douăzeci şi patru de luni.


Art. 208 - Insulta este acţiunea sau expresia unei persoane care răneşte şi compromite demnitatea, stima sau reputaţia alteia. Constituie infracţiuni doar insultele grave, determinate în funcţie de formă, moment şi semnificaţie.


Pedeapsa prevăzută este amendă de la trei la şapte luni, iar pentru cele grave (în cazul în care insulta are loc în public, presă, reţele de socializare), amenda este cuprinsă între şase şi paisprezece luni.


În anumite cazuri (de exemplu, dacă a fost comisă o calomniere în schimbul unor interese pecuniare), infractorului îi pot fi interzise anumite drepturi, cum ar fi exercitarea funcției publice sau exercitarea unei anumite profesii (art. 213) pentru o perioadă cuprinsă între șase luni şi doi ani.

Calomnia sau insulta îndreptate împotriva Regelui, Reginei, oricărui ascendent sau descendent, consort, regent sau membru al regenţei, prințului sau prințesei de Asturia, se consideră infracțiune în temeiul art. 490 (3).

Dacă infracţiunea este în forma agravantă, pedeapsa este închisoare de la șase luni la doi ani. Dacă nu, pedeapsa o reprezintă o amendă de la șase la douăsprezece luni.


În plus, utilizarea abuzivă a imaginii regale într-un mod care ar putea deteriora prestigiului Coroanei este infracțiune în temeiul art. 491 (2). Pedeapsa este amendă de la șase luni la doi ani.


Art. 543 interzice orice insultă verbală sau scrisă formulată împotriva Spaniei, a Comunităților Autonome sau a simbolurilor sau emblemelor acestora. Pedeapsa este o amendă de la 7 la 12 luni.


Mai mult, defăimarea Parlamentului (sau a legiuitorului unei comunități autonome) este infracțiune în temeiul art. 496. Pedeapsa este amendă de la 12 la 18 luni.


Conform art. 504, aceeași pedeapsă se aplică delictelor grave de defăimare adresate guvernului național, Consiliul General de Justiţie, Curţii Constituţionale şi Curților Supreme (națională și cele ale comunităților autonome), forțelor armate și forțele de securitate.


SUEDIA

Codul penal suedez
 include două infracțiuni conexe: defăimarea (cap.5, secțiunea 1) și insulta (capitolul 5, secțiunea 3).


Defăimarea este definită ca atribuirea de către o persoană altei persoane o trăsătură sau acţiune menită să-i ştirbească reputaţia. 


Infracţiunea de defăimare se sancţionează cu amendă
.

Agravarea defăimării, care depinde de conținutul sau amploarea diseminării, precum şi de existenţa premeditării de a provoca daune, se pedepsește cu amendă sau închisoare de până la doi ani.

Insulta, definită ca o denigrare a unei persoane printr-un epitet sau o acuzație denigratoare sau prin alte comportamente abuzive, se pedepsește cu amendă, dacă actul nu este deja pedepsit ca defăimare.

Insulta repetată se sancţionează cu închisoare de până la șase luni.

Insulta implică, în general, insultarea directă a unei persoane în prezența acesteia. În contrast, defăimarea este comisă atunci când vorbim despre o persoană în absenţa acesteia. 

Suedia are o legislație dublă privind defăimarea și insulta comise în mass-media, astfel că Legea privind libertatea presei (cap. 7) și Legea fundamentală privind libertatea de exprimare (cap.5) reglementează defăimarea și insultele săvârșite în spaţiul mediatic, infracțiunile fiind definite în același mod ca și în Codul Penal. 

Legea privind procedura penală referitoare la defăimare a fost modificată în iulie 2014. Aceasta stabileşte (cap.5, Sec.5) că, în timp ce defăimarea trebuie reclamată de partea vătămată, procurorul se poate sesiza din oficiu în situaţia în care persoana vătămată are vârsta sub 18 ani sau în cazul în care partea vătămată solicită acest lucru, iar formularea acuzaţiilor este de interes public și infracțiunea se referă la:


- defăimare sau defăimare agravantă (förtal och grovt förtal);


- insultă (förolämpning) comisă împotriva autorității publice;


- insultă cu privire la rasă, culoare, origine sau credință; sau


- insultă cu privire la orientarea sexuală.


UNGARIA

Există două infracțiuni în legătură cu defăimarea în Codul penal
 maghiar.


Art. 226 Defăimarea

(1) Orice persoană care se angajează în publicarea scrisă sau orală a oricărui lucru care dăunează bunului renume sau reputaţiei unei alte persoane sau utilizează o expresie care se referă direct la o altă persoană se face vinovat de un delict pedepsit cu închisoare de cel mult un an.


(2) Pedeapsa este închisoarea care nu depășește doi ani, dacă actul se comite:


a) cu rea intenție;


b) denigrator, în fața publicului larg; sau


c) cu provocarea unui prejudiciu semnificativ.

Art. 227 Calomnia

(1) Orice persoană care, în afară de cele menţionate la art. 226, face o declaraţie falsă, oral sau în orice alt mod cu scopul:


a) de a aduce atingere reputației unei persoane în legătură cu activitatea sa profesională, cu funcţia publică sau activitatea publică;

b) în mod denigrator, în fața publicului larg;

este pasibilă de o sancţiune cu închisoare de cel mult un an.


(2) Orice persoană care se angajează într-un act de a calomnia pe cineva prin atac fizic va fi pedepsită în conformitate cu subsecțiunea (1).

În practică, condamnările la închisoare sunt adesea transformate într-o amendă.

O modificare din anul 2013 a Codului penal (art. 226A) prevede că oricine produce înregistrări audio sau video false cu scopul de a leza reputaţia altei persoane, se face vinovat de defăimare şi este pasibil de închisoare de până la doi ani.


Potrivit art. 226B, în cazul în care o astfel de înregistrare este accesibilă publicului, autorul infracțiunii va fi pedepsit cu închisoare de până la doi ani. Pedeapsa poate fi mărită la trei ani de închisoare dacă infracțiunea este comisă cu mare publicitate (de exemplu, în mass-media) sau dacă aceasta provoacă un prejudiciu considerabil reclamantului.

Folosirea unei expresii jignitoare sau lipsite de respect față de imnul, drapelul, stema sau Coroana Sfântă a Ungariei constituie infracțiune în temeiul art. 334. Pedeapsa este închisoarea de până la un an.

� https://www.osce.org/fom/303181?download=true


� https://www.ris.bka.gv.at/Dokumente/BgblAuth/BGBLA_2015_I_112/BGBLA_2015_I_112.html


� https://lex.bg/index.php/laws/ldoc/1589654529


� https://www.zakonyprolidi.cz/cs/2009-40


� https://zakon.hr/z/98/Kazneni-zakon


� https://www.retsinformation.dk/Forms/r0710.aspx?id=181992


� https://www.riigiteataja.ee/en/eli/ee/522012015002/consolide/current


� https://www.finlex.fi/fi/laki/ajantasa/1889/18890039001


� https://www.legifrance.gouv.fr/affichTexte.do?cidTexte=LEGITEXT000006070722


� https://www.legifrance.gouv.fr/affichCode.do;jsessionid=4968743E78F172BD9B0C9DD99A5F0434.tplgfr34s_1?idSectionTA=LEGISCTA000006165410&cidTexte=LEGITEXT000006070719&dateTexte=20181018


� http://www.altalex.com/documents/codici-altalex/2014/10/30/codice-penale


� https://www.legislation.gov.uk/ukpga/2009/25/contents


� https://wetten.overheid.nl/BWBR0001854/2017-01-01#BoekEerste


� http://prawo.sejm.gov.pl/isap.nsf/DocDetails.xsp?id=WDU19970880553


� https://www.boe.es/buscar/act.php?id=BOE-A-1995-25444


� Rata zilnică a amenzii este cuprinsă între 2-400 EUR.


� https://www.riksdagen.se/sv/dokument-lagar/dokument/svensk-forfattningssamling/brottsbalk-1962700_sfs-1962-700


� Rata zilnică a amenzii este cuprinsă între 30 SEK (2,9 EUR) - 1000 SEK (97 EUR).


� http://thb.kormany.hu/download/a/46/11000/Btk_EN.pdf

